JY LEES NOU Skryf 'n brief en verander jou lewe
Ons lewe in die era van sosiale media waar alle kommunikasie vinnig en onmiddellik plaasvind. Tegnologie ontwikkel teen die tempo van wit lig. Met die druk van een knoppie kan jy met geliefdes duisende kilometers oor die water kommunikeer. En tans is daar meer as 'n 1 000 apps wat hoofsaaklik fokus op kommunikasie!
Maar wie sou kon dink dat 'n eenvoudige, handgeskrewe brief 'n merkwaardige invloed kan hê. En selfs jou lewe kan verander. Vandag is dit nie net Lentedag nie, maar ook Briewedag! Die ware jakob met pen én papier.
Die Amerikaner Hannah Brencher het die inisiatief begin om handgeskrewe liefdesbriewe en briewe te skryf vir vreemdelinge - veral dié in nood. Die inisiatief, wat nou wêreldwyd toegepas word, heet The World Needs More Love Letters. Hannah het dit begin om haarself uit die kloue van depressie te kry. En het besef die briewe het eintlik haar lewe verander!
Kyk hoe gesels sy oor briewe:
Bekendes se handgeskrewe briewe word dikwels vir groot geld opgeveil.
In Junie vanjaar is 'n eenvoudige brief van die Oostenrykse komponis Wolfgang Amadeus Mozart vir $217 000 (sowat R3 miljoen) in Boston, VSA, opgeveil.
Mozart se handgeskrewe brief. FOTO RR Auction
In 1971 het die Troy Nasionale Biblioteek sy deure vir die eerste keer oopgemaak. Marguerite Hart, wat destyds die kinderafdeling se bibliotekaresse was, het vir talle akteurs, skrywers, sportsterre, musikante, dramaturge en politici geskryf. Sy het 97 briewe terugontvang.
Die Amerikaanse skrywer Theodor Seuss Geisel, oftewel Dr. Seuss, is een van dié wat teruggeskryf het.
Hier's wat hy geskryf het:
Só skryf jy 'n vriendskaplike brief
1. Skryf altyd jou adres in die boonste regterkantse hoek neer.
2. Moenie jou eie van of dié van die mens aan wie jy die brief rig, skryf nie.
Gebruik net jul name.
3. Onthou: "Liewe" en "Liefde" gaan saam - as jy bv. begin met "Liewe Lana", sluit jy af met "Liefde, Chris".
"Beste" en "Groete" gaan saam, bv. die aanhef "Beste Pierre" word afgesluit met "Groete, Janine"
4. Moenie 'n posseël vergeet op die koevert nie. Skryf jou adres agterop en die persoon se adres voorop.
Afrikaans is kleurryk, Afrikaans het ritme, Afrikaans het seggenskap en Afrikaans het nut! Afrikaans is uniek en Afrikaans is universeel. Afrikaans is … oppibôl! Só skryf hulle op afrikaans.com – die splinternuwe platform vir enigiets en alles Afrikaans.